《祝英台近 同远是、虎侯坐耕客斋中分调》
清代·龚翔麟

傍鸡胫，停鸭觜。一片碧澄水。咒笋成林，门掩绿阴腻。

僰童扫径移床，宵分絮语，更喜是、相逢杯底。花婪尾。

小窗留得辛夷，梅弹细于蕊。催泛茗旗，重卷黑帘起。

不须才道离家，挑灯未惯，化凤子、浓团香里。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。